durbanville | huiskok
Oes-af Kaaskoek met neute en 'verskroeide druiwe'
Gee jouself tyd het om die koek langsaam te bak, langsaam af te koel en langsaam te geniet.
Dis nou parstyd in die Durbanville Wynvallei waar ek woon. Dit gee my die idee om 'n oesgebak te maak waar druiwe die kroon dra – ek doop dit Fees van die Druif Kaaskoek.
Die resep is 'n aanpassing van die macadianeut- en heuningkaaskoek in my Huiskok Glanskok Kookboek. In hierdie oesweergawe kom allerhande dinge in wat van die wingerdstok af kom: In die romerige vulsel kom sultanas wat in verjuice gekook is. Dit verteenwoordig die vorige jaar se oes. Om hierdie jaar se oes te herdenk word die kaaskoek versier met druiwekorrels wat in heuning en verjuice karamelliseer – 'n verwysing na die versengende hitte wat gewoonlik met parstyd te paard gaan. Verjuice is ook 'n produk van die druif (die groen, ongefermenteerde sap net nadat dit gepars is). Die neute tussen die kors en vulsel sorg vir kraak en tekstuur.
OES-AF KAASKOEK MET VERSKROEIDE DRUIWE
'Verskroeide druiwe' versiering:
Voorverhit die oond tot 150 °C. Smeer 'n diep ronde losboomkoekpan liggies. Room die suiker, botter en olie saam. Voeg die eier by en meng goed. Sif die meel en bakpoeier saam en voeg dit by die eiermengsel. Meng tot 'n stywe deeg. Druk die deeg stewig teen die bodem van die voorbereide koekpan vas. Bak 5 min lank blind. Laat afkoel, sprinkel die gekapte neute oor die kors en drup die heuning oor.
Kook die sultanas in die verjuice tot die vloeistof verdamp – so 5-6 minute. Hou eenkant.
Kaaskoek se roem strek so ver terug as 8000 vC na die antieke Griekse eiland Samos toe elke Griekse provinsie met sy eie kaaskoek resep gespog het. 'n Resep uit hierdie era lui: "Neem kaas, stamp dit en sit in 'n sif. Voeg heuning en meel by en verhit alles saam in een massa."
Tags: druiwe, durbanville, fees van die druif, gebakte kaaskoek, groensap, haselneute, kaaskoek, oesfees, verjuice
Sop soos mense
Sop is soos mense.
Warm, uitbundige sop dra hul gesellige geure op hul mou in groothartige porsies. Dan's daar die stille waters, diepe grond soppe wat met elke hap nog 'n smaak openbaar of 'n aangename verrassing onder in die sopbakkie onthul.
Die stylvolles en flambojantes is daar ook: sop wat jy altyd deur 'n ring kan trek en met groot flair uit 'n tureen met kartelrante in deftige Limoge bakkies wil skep. Kreatiewe soppe wys hul kunssinnigheid met strepe, kolle en kleurkontraste. Die bielie-van-'n-sop se kragspiere laat verkoues wyk. En soos goed-berese mense is daar soppe wat wonderlike stories kan vertel van avonture in verre lande.
My oupa Boy Möller was 'n sopman, vandaar my ma se sopgene. Ons raak ewe nostalgies oor sop, soos haar gediggie getuig:
Sop in die Aand
'n Pot wat prut met been se lym
'n warm vuur vir samesyn
groente se geur en kruie vermeng
word die aand se ure verleng
liefde en sop saam in die pot
word wintermaal se pure genot –
My kosheld, skrywer Nigel Slater pak op Oujaar spens reg en maak dan lensiesop met byt op Nuwejaarsdag. Ek wag ook vir 'n koue dag vir die groot spensskrop en maak dan 'n hitsige harissa lensiesop wat, soos Nigel se sop, terselfdertyd sweepslag én soen is.
My spensskrop-lensiesop is een van daai dinge wat ek nie met maatlepels of te veel voorafbeplanning aanpak nie, want die spens sal wel sorg. Sopvleis is egter 'n moet. Gebruik enige lensies, rooi of bruin, afhangende wat die spensskrop oplewer. Kook met 'n takkie tiemie of marjolein in water (sonder sout) tot sag vir omtrent 40 minute.
Verbruin intussen bees-sopvleis in bietjie botter en olyfolie in 'n diep kastrol. Voeg gekapte uie, speserye soos kerrie, 'n paar naeltjies, bietjie komyn en steranys by. Roer 'n paar lepels harissa* (Marokkaanse speserysmeer) daarby. Gooi opgekapte wortels by en 'n tamatie vir die vog. Soteer stadig. As jy bang is dit brand aan, voeg 'n klein bietjie hoenderaftreksel by.
Wanneer die wortels en uie glanserig en sag is, voeg 1,5 l hoenderaftreksel by. Prut tot die stoofvleis van die been afval. Voeg die gaar lensies by sop en laat ongestoord verder prut vir 'n rukkie. Loer en proe nou en dan. Skep sop in bakkies, rond af met 'n lepel crème fraiche, suurroom of dik bulgaarse jogurt en rasper suurlemoenskil of lemoenskil bo-oor.
Wenk: koop klaargemaakte harissa of as dit nie anders kan nie, vervang dit met 'n teelepel paprika en 'n paar knippies rooipeper.